Tolong jelaskan mengenai Penerangan dari Amorphophallus dalam bahasa melayu

Tumbuhan yang kecil hingga gergasi ini tumbuh daripada umbi bawah tanah. Umbi Amorphophallus berubah-ubah bagi setiap spesies, dari umbi bundar tidak sekata bagi Amorphophallus konjac, yang memanjang bagi Amorphophallus longituberosus dan Amorphophallus macrorhizus, hingga yang berstok akar bergugus pelik bagi Amorphophallus coaetaneus. Dari puncak umbi ini, daun tunggal yang mencecah beberapa meter bagi spesies besar terbentuk pada tangkai daun bak batang, diikuti oleh perbungaan tunggal atas kematangannya. Daun ini terdiri daripada tangkai daun tegak dan lai daun melintang yang terdiri daripada sebilangan anak daun kecil. Daun tersebut kekal selama semusim. Tangkai induk (tangkai bunga utama) boleh jadi panjang atau pendek.

Mirip dengan keladi, spesies ini mengeluarkan perbungaan yang terdiri daripada seludang bunga (pengasuh bak upih) tirus dan bujur yang sering membalut tongkol bunga (bulir bunga berpaksi berisi). Seludangnya boleh berlainan warna, namun kebanyakannya ungu keperangan atau hijau keputihan. Ada rabung atau bintil pada sisi dalamnya yang berperan selaku perangkap serangga.

Tumbuhan ini berumah satu. Tongkolnya berbunga kecil: bunga betina yang hanya mempunyai putik ada di dasar, kemudian bunga jantan yang setiapnya ada satu sulur bunga, dan diikuti oleh kawasan kosong yang mandul. Bahagian hujung yang dipanggil "appendix" ini, terdiri daripada bunga mandul yang disebut staminodium, dan boleh jadi amat besar. Bunga ini tidak mempunyai sari bunga.

Bunga betina yang matang hanya terbuka dalam masa satu hari. Dalam kebanyakan spesies, perbungaannya akan mengeluarkan  bau daging mereput untuk menarik serangga, sungguhpun beberapa spesies mengeluarkan bau yang menyenangkan. Melalui sebilangan perangkap serangga yang pintar, serangga pendebunga yang memasuki seludang ketika bunga betina terbuka akan tinggal di dalam  untuk sekitar sehari sambil bunga jantannya matang dan membebaskan debunga. Debunga jatuh pada serangga ini, dan mereka akan membawanya keluar dari seludang dan mendebungakan bunga betina dalam seludang lain. Spesies Amorphophallus dijadikan tumbuhan makanan oleh beberapa spesies ulat Lepidoptera (kekupu dan rerama) termasuk Palpifer sexnotatus dan Palpifer sordida.

Bunga yang terdebunga akan berkembang menjadi buah beri yang bundar. Beri ini merah, jingga, putih, putih kuning atau biru mengikut spesies.